paragraph_text: Sazvao je i VI. sabor u Toledu, u lipnju 638. godine. Doneseni su novi zakoni, između ostalih, i to da osoba koja se izabere za kralja mora biti plemenitog podrijetla i nikako ne smije biti zaređena, robovskog podrijetla niti stranac. Donesene su kazne za zavjere protiv krune i dogovoreno je da nasljednik na prijestolju ne može konfiscirati imanja koja je njegov prethodnik zakonski zaplijenio od prijestupnika. Također je donesen zakon kojim je zabranjeno nekršćanima nastanjivanje u okviru kraljevstva. Zbog toga je bilo mnogo prisilnih pokrštavanja. Ova stalna opsjednutost uzurpatorima jasan je znak da je tada došlo do nekoliko ustanaka u doba Hintiline vladavine.